text: Ingen brandmænd på Østerstrand
  15 maj 2014 kl. 16.11
  Fredericia Kommune vil sammen med et fynsk firma forhindre brandmænd på Østerstrand. Altså ikke dem med slanger og stiger, men den irriterende gople. Projektet er det første af sin art i Danmark.
  I første omgang forsøger firmaet og kommune med en tang- og goplespærre på ca. 30 meter mellem de to badebroer ved Østerstrand.
  Tang- og goplespærren skal forhindre de irriterende brandmænd adgang frem til juli.
  Bliver forsøget en succes, er det muligt, at Fredericias borgere kan se frem til en større del af Østerstrand, der holdes fri for tang- og gopler, skriver kommunen i en pressemeddelelse.
  To fynske iværksættere, Steen Hjorth Andersen og Ruben Stochholm, står bag med firmaet RS CoastCare. Ruben Stochholm har tidligere deltaget i og vundet DM i Entrepreneurship med netop den ide, som skabte grundlaget for RS CoastCare.
  Tangspærreprojektet er sikkerhedsvurderet og bliver løbende evalueret i samarbejde med Trygfonden Kystlivredning, der også står for livreddertjenesten på Østerstrand.
  Fakta
  En tangspærre er en barriere, der hindrer tang og gopler i at komme indtil stranden.Løsningen kendes også fra udlandet, hvor man har goplenet og hajnet.Tangspærren består af to systemer - et traditionelt net og et særligt ?luftboblegardin?. Nettet kan holde tang og brandmænd tilbage ved hjælpaf et finmasket net. Det samme kan et særligt luftboblegardin, derdannes ved hjælp af en luftslange, der ligger på havbunden.Luftboblerne driver op og danner en barriere for tang og brandmænd.
  
  